Tsjekkia i Eurovision Song Contest

**Tsjekkia debuterte i Eurovision Song Contest** i 2007 og har deltatt elleve ganger. Tsjekkia var i starten blant landene med de dårligste resultatene i konkurransen, med blant annet to sisteplasser i semifinalen. Etter 2016 har landet hatt sterkere resultater og tatt seg til finalen fire ganger – inkludert to topp ti-plasseringer. Tsjekkias beste resultat er en sjetteplass fra 2018.

## Historikk
Tsjekkia debuterte i 2007, som det siste av de sentraleuropeiske landene; nabolandene Polen og Slovakia debuterte allerede i 1994. Det er den tsjekkiske allmennkringkasteren ČT som sender konkurransen i Tsjekkia, og som velger landets artist og sang. I debuten fikk landet den verst tenkelige start, da gruppen Kabát kom helt sist i semifinalen med sangen «Malá dáma». Året etter kom Tsjekkia nest sist i sin semifinale, og i 2009 kom landet helst sist i semifinalen uten et eneste poeng. De elendige resultatene gjorde at tsjekkisk fjernsyn trakk seg fra konkurransen i Bærum i 2010 og skyldte på liten interesse blant tsjekkere og lave seertall.

I november 2006 ble det annonsert at Tsjekkias nasjonale finale før Eurovision Song Contest ville få navnet *Eurosong*. Blant de ni deltakerne, som var valgt fra topplistene til IFPI Radio, vant rockegruppa Kabát med over  SMS-stemmer. I den internasjonale konkurransen kvalifiserte Tsjekkia seg ikke videre til finalen hverken i 2007 eller i 2008, da landet ble representert av Tereza Kerndlová.

En manglende interesse for konkurransen blant de tsjekkiske tv-seerne førte til at Česká televize i 2009 gjorde et internt valg av artisten Gipsy.cz, som også deltok i Eurosong-finalene i 2007 og 2008. Gipzy.cz fremførte to melodier i en nedskalert finale hvor SMS-stemmer fra tv-seerne avgjorde hvilken melodi som skulle sendes til den internasjonale konkurransen. I 2007 ble finalen holdt i Veletržní-palasset, i 2008 i Prazské Výstavište og i 2009 i ČT-studio.

På grunn av lave seertall og manglende interesse i Tsjekkia, både for Eurosong og Eurovision Song Contest, valgte landet å trekke seg helt fra konkurransen i 2010. Etter at Tsjekkia returnerte til Eurovision Song Contest i 2015 har landet gjort et intern valg av bidrag og artister.

### Returen
Fraværet varte i fem år, og i 2015 var Tsjekkia tilbake igjen i Eurovision Song Contest. Artistene Marta Jandová og Václav Noid Bárta ble valgt internt av ČT til å representere landet med sangen «Hope Never Dies». Heller ikke denne gang klarte Tsjekkia å kvalifisere seg til finalen, men sangen ble nummer 13 i semifinalen – langt bedre enn tidligere resultater.

I 2016 lyktes det omsider Tsjekkia å kvalifisere seg til finalen med Gabriela Gunčíková og sangen «I Stand». Landets første finaledeltakelse ble imidlertid lite suksessrik: «I Stand» fikk ikke et eneste poeng i telefonavstemningen. Juryene ga sangen 41 poeng, og med det kom Tsjekkia nest sist i finalen.

I 2018 klarte Tsjekkia å kvalifisere seg til finalen for andre gang, og dette innledet en langt bedre periode for landet. På forhånd hadde det tsjekkiske bidraget vært blant favorittene til å vinne, og «Lie to Me» kvalifiserte seg til finalen og endte til slutt på en sjetteplass – Tsjekkias klart beste resultat til nå. Også i 2019, 2022 og 2023 kvalifiserte landet seg til finalen. Sistnevnte år fikk Tsjekkia sin andre topp ti-plassering, da gruppen Vesna endte på tiendeplass med «My Sister's Crown».

### Nytt offisielt engelsk navn
Frem til 2023 omtalte EBU Tsjekkia som *Czech Republic* i offisiell sammenheng på engelsk. I 2023 besluttet EBU å bruke det nye engelske kortnavnet *Czechia* i konkurransesammenheng. Kortnavnet brukes på konkurransens nettside, på skjermen og på poengtavlen. Endringen har ingen innvirkning på norsk, der landet alltid har hatt kortformen *Tsjekkia*.

## Deltakere
Under er en liste over Tsjekkias deltakere, plasseringer og poeng i konkurransen siden debuten. 
;Fargekoder

## Referanser